delebpalme
Store norske leksikon,Biologi,Planteriket,Dekkfrøete planter,Enfrøbladete planter,Palmeordenen,Palmefamilien,Borassus
Delebpalme er en art i slekten Borassus i palmefamilien. Delebpalmen blir omkring 25 m høy og har 3 m brede, vifteformede blader med en opptil 2 m lang bladstilk med torner på kantene. Palmen har hann- og hunnblomster på ulike planter (særbu). Frukten blir gul som moden. Den har 1–3 frø med hardt frøskall.
Palmen er utbredt fra Senegal i vest til Etiopia i øst og Sør-Afrika i sør. Den vokser i tørre områder, men ikke i ørken. Palmen har stor nytteverdi lokalt: fiber fra bladene, fruktkjøtt til mat og dyrefôr, spiselig frøhvite (fra umodne frø), stamme til konstruksjon. Palmevin tappes noen steder ved å skjære et hull inn i skuddspissen. Denne praksisen tar livet av palmen og har medført at palmen har gått tilbake stedvis i Senegal og Guinea. Les mer i Store norske leksikon palme